กรมควบคุมโรค ย้ำประชาชนไม่ต้องกังวลเกินไป โรคฝีดาษลิงติดไม่ง่าย
นพ.โอภาส การย์กวินพงศ์ อธิบดีกรมควบคุมโรค กล่าวถึงโรคฝีดาษวานร ว่า ข้อมูลทั่วโลกล่าสุดวันที่ 5 พฤษภาคม 2565 พบผู้ป่วยนยืนยันแล้ว 920 คน ใน 43 ประเทศ ส่วนใหญ่อยู่แถวยุโรป เป็นตัวบอกว่าถึงแม้ว่าโรคจะกระจายไปหลายประเทศ แต่ลักษณะการระบาดของโรคไม่เร็ว ถ้าเทียบกับโควิด-19 เวลานับเดือนหากเป็นโควิดตอนนี้ผู้ป่วยต้องขึ้นหลัก 10 ล้านคนแล้ว แต่ฝีดาษวานรขณะนี้พบไม่ถึง 1,000 คน กระจายไม่เร็ว อาการไม่ค่อยรุนแรง ยังไม่พบรายงานผู้เสียชีวิต ไม่ต้องกังวลว่าโรคจะติดเร็ว เพราะการจะติดได้ต้องสัมผัสใกล้ชิดมากๆ แต่ยังไม่มีหลักฐานเพียงพอที่จะระบุว่าเป็นโรคติดต่อทางเพศสัมพันธ์ องค์การอนามัยโลก ประเมินความเสี่ยงโรคฝีดาษวานรอยู่ในระดับปานกลาง ยังไม่เป็นภาวะฉุกเฉิน ยังไม่ต้องจำกัดการเดินทาง เพียงแต่เตือนให้เฝ้าระวัง ซึ่งไทยได้จัดระบบเฝ้าระวังแล้ว ทั้งระบบคัดกรองผู้ที่เดินทางมาจากต่างประเทศ พร้อมกำหนดนิยามในการวินิจฉัยผู้ป่วย เตรียมห้องปฏิบัติการในการวินิจฉัย การสอบสวนควบคุมโรค รวมถึงจัดหาวัคซีนหากจำเป็นต้องใช้ อย่างไรก็ตาม จากจากการเฝ้าระวังในประเทศไทย เคยพบผู้ต้องสงสัยป่วยโรคฝีดาษวานร 6 ราย ยืนยันแล้วเป็นเชื้อเริมทั้งนี้ ย้ำความเสี่ยงอาจเกิดได้ ไทยมีโอกาสพบผู้ป่วยฝีดาษวานรเดินทางมาสู่ประเทศไทยได้ เนื่องจากไทยเปิดประเทศต้อนรับนักท่องเที่ยวทุกคน แต่ไม่ต้องกังวลเกินไป เพราะด้วยระบบที่มีอยู่และหากได้รับความร่วมมือดีจากทุกคน ในการคัดกรอง ถ้าเจอใครมีตุ่มสงสัยส่งแพทย์เพื่อรับการวินิจฉัย ก็เชื่อจะสามารถควบคุมโรคได้